Pobjeda senatorice Clinton na preliminarnim izborima u Pennsylvaniji
Iako je odnijela pobjedu u ovoj saveznoj drzavi, razlika izmedju Clintonove i Obame u Pennsylvaniji sada manja u korist Obame
Senatorica Hillary Clinton pobijedila je sinoć na primarnim izborima u saveznoj državi Pennsylvaniji, čime je održala na životu svoju kampanju za stranačku predsjedničku nominaciju. Ova savezna država daje ukupno 158 delegata za Nacionalnu konvenciju Demokratske stranke na kojoj će biti izabran predsjednički kandidat. Mnogi analitičari vjeruju da je primarnim izborima u Pensylvaniji započeo konačni obračun demokratskih kandidata za šansu da se na općim izborima u studenome suprotstave Johnu McCainu. U izbornoj kampanji koja je posljednjih tjedana sve više obilovala osobnim napadima, senatorica Clinton osvojila je 55 posto glasova, a senator Obama 45 s preko 90 posto prebrojanih glasova. : Zahvaljujem Pennsylvaniji što je odlučila da ja mogu biti predsjednica. Za mene je pobjeda koju dijelim s vama večeras duboko osobne prirode. Ovdje u Pennsylvaniji je moj djed počeo raditi kao dječak u tvornici tekstila, nakon pedeset godina postao je poslovođa. Ovdje je moj otac pohađao koledž i igrao američki nogomet za Sveučilište Pennsylvanije. I ja sam ovdje večeras zbog njihovog napornog rada i žrtve. I voljela bih da su na životu da vide ovaj trenutak. U ovoj izbornoj utrci sa sobom sam ponijela i njihov san kao i snove ljudi poput vas po cijeloj zemlji. Unatoč sinoćnje pobjede senatorica Clinton je i dalje u zaostatku po ukupnom broju delegata, međutim, nakon Pennsylvanije vjeruje se da će popustiti pritisci na nju da odustane od daljnje utrke zbog jedinstva stranke. Senator Obama započeo je svoj govor čestitkama bivšoj prvoj američkoj dami. : Vodila je izvrsnu utrku. I želim zahvaliti stotinama tisuća stanovnika Pennsylvanije koji su danas stajali uz našu kampanju. Bilo je mnogo onih koji nisu vjerovali da možemo uspjeti u ovoj utrci kad smo počeli. Mislili su da ćemo biti uvjerljivo poraženi, ali mi smo naporno radili – putovali smo po cijeloj ovoj državi, malim mjestima i velikim gradovima - i nakon šest tjedana smanjili smo ogromnu prednost. Okupili smo oko naše stvari ljude svih vjera, dobi, rasa i zanimanja. Registrirali smo puno novih glasača i ti će nas glasači dovesti do pobjede u studenom. Senator Obama je u izjavi za NBC rekao da iako nije očekivao pobjedu u Pennsylvaniji, uspješno je smanjio jednom uvjerljivu prednost bivše američke prve dame u toj državi. Senatorica Clinton je izjavila za istu televizijsku mrežu da ova njena pobjeda, kao i pobjede u saveznim državama kao što su New York i Kalifornija, pokazuje da Barack Obama ne može pobijediti u državama s velikim brojem delegata. Sljedeći stranački izbori održavaju se u saveznim državama Indiana i North Carolina 6. svibnja.